Boksenter Juan glo op Wasps se inkopielys | Netwerk24
Boksenter Juan glo op Wasps se inkopielys
Deur Stephen Nell 26 Mei 2017 11:03
Die Springbok-senter Juan de Jongh gaan straks later vanjaar sy loopbaan in Engeland voortsit.
Juan de Jongh / Foto: Gallo Images
De Jongh (29), wat Saterdag op die Stormers se plaasvervangersbank is vir die Superrugby-wedstryd teen die Haaie in Durban, gaan hom volgens Netwerk24 se bronne glo by die klubspan Wasps aansluit.
Dié Londense span speel Saterdag in die eindstryd van die Engelse Premierliga teen die Exeter Chiefs.
Allister Coetzee, die Bok-breier, het verlede jaar vir De Jongh as 'n sleutelspeler beskou, maar die staatmaker van die Westelike Provinsie oor etlike seisoene heen het nou in onguns verval. Hy is wel vroeër vandeesweek in die SA A-span se groep vir twee wedstryde teen die Franse Barbarians gekies.
De Jongh, wat in die voorseisoen 'n langtermynbesering opgedoen het, gaan met sy terugkeer selfs sukkel om sy plek in die Stormers se beginspan terug te kry nadat EW Viljoen strykdeur vanjaar se Super-reeks puik vertoon het.
Met sy Bok-loopbaan in onsekerheid gedompel, sal 'n skuif na 'n oorsese klub vir De Jongh sinvol wees.